Koordinate: 41° 45′ 36" SGŠ, 22° 52′ 48" IGD
**Pehčevo** (makedonski: *Пехчево*) je najistočniji gradić u Republici Makedoniji blizu granice sa Bugarskom od 3 067 stanovnika.

Sjedište je istoimene Opštine Pehčevo, koja ima 5 517 stanovnika (po popisu iz 2002.)

Geografske karakteristike
-------------------------

Pehčevo se nalazi na padinama planine *Vlaine*, na nadmorskoj visini od oko 1000 m, na obadvije obale *Pehčevske rijeke* koja izvire ispod vrha planine *Kadijica* (1932 m). 

To je planinski gradić, okružen gustim hrastovim šumama, i brojnim potocima i slapovima koji formiraju rijeku Bregalnicu.

Pehčevo i njegova okolica dio su *Maleševskog kraja* poznatog po ovčarstvu i siru (*Maleševsko sirenje*).

Po lokalnim sagama, Pehčevo je dobilo ime po brojnim pećima (makedonski *печки* = peći) za topljenje ruda kojih je u Pehčevu i okolici bilo neobično puno za antičkih vremena, tad je to bio rudarski kraj.

Historija
---------

Pored Pehčeva na desnoj obali rijeke Bregalnice kod mjesta *Gradište* (ili 
*Manastirište*) postoje ostaci rimskog naselja.

Na padinama brda *Bukovik* kod mjesta *Rudište* (ili *Rakovec*) oko 3 km istočno od Pehčeva nalaze se ostaci kasnoantičkog i srednjevjekovnog rudarskog naselja.

Arheološko nalazište *Sv.Petka* nalazi se kod sela *Čiflik*. Zadnjim iskapanjima provedenim 2003 - 2004, otkrivena je trobrodna manastirska crkva sa polukružnom apsidom na glavnom brodu te narteksom i egozonarteksom. To je objekt dimenzija 27,8 х 15,9 m, građen i pregrađivan šest puta. Najstariji objekt je iz 6. st. tada je to bila jednobrodna crkva s narteksom. 
Ostale pregradnje su iz 11.st. - 14. st..

Okolo crkve pronađeno je 80 grobova s kovanicama i metalnim nakitom iz doba cara Justinijana I. (527 – 565).

Kod mjesta *Slikovo* nalazi se arheološko nalazište *Manastir*, sa temeljima ranokršćanske crkve iz 6. st. dimenzija 7 x 13 m.

Postoje neke indicije da se u blizini Pehčeva nalazio manastir *Raven*, poznati srednjovjekovni književni centar, u kojem su braća Kiril i Metod sastavili glagoljicu najstarije slavensko pismo.

Pred kraj 19. st. Pehčevo je postao upravno središte malog otomanskog Kadiluka. Tako je po jednom turskom
defteru iz 1878 godine Pehčevo imalo svega 360 domaćinstava; 360 kršćanskih i 455 muslimanskih. No već 1900 godine, po procjenama bugarskog historičara *Vasila Kljunčova* Pehčevo je imalo oko 3 300 stanovnika Muslimana, 700 Kršćana i 70 Roma.

Stanovništvo
------------

Po posljednjem popisu stanovništa gradić Pehčevo imao je 3 067 stanovnika, a njihov etnički sastav bio je slijedeći:

|  |  |
| --- | --- |
| **Nacionalnost** | **Ukupno** |
| Makedonci | 3 067 |
| Romi | 123 |
| Turci | 31 |
| Srbi | 6 |
| Vlasi | 2 |
| ostali | 8 |
|

Privreda
--------

Glavne privredne grane u Pehčevu su drvna industrija, zemljoradnja i stočarstvo.

Najveće pogone ima drvna industrija i to su; *Bomeks Refraktori*, *Napredok* i *Fagus*.

Povezano
--------

* Galipoljski Srbi

Izvori
------

1. 1 2 3  Makedonski popis stanovništva iz 2002. (PDF)
2. ↑  Кънчов, Васил. „Македония. Етнография и статистика", София, 1900, стр. 228. ()

Vanjske veze
------------

* Pehčevo na stranicama portala malesh-net Arhivirano 2009-03-13 na Wayback Machine-u

| Gradovi Republike Makedonije |  |
| --- | --- |
| Berovo | Bitola | Bogdanci | Debar | Delčevo | Demir Kapija | Demir Hisar | Gevgelija | Gostivar | Kavadarci | Kičevo | Kočani | Kratovo | Kriva Palanka | Kruševo | Kumanovo | Makedonski Brod | Makedonska Kamenica | Negotino | Ohrid | Pehčevo | Prilep | Probištip | Radoviš | Resen | Štip | Skopje | Struga | Strumica | Sveti Nikole | Tetovo | Valandovo | Veles | Vinica |

***Pehčevo*** na Wikimedijinoj ostavi